Rozhovory by mali pokračovať buď v utorok od deviatej hodiny večer, alebo v stredu od deviatej hodiny ráno.
Osemhodinové rokovanie medzi Ruskom a Ukrajinou o cenách plynu sa skončilo v utorok v skorých ranných hodinách bez výsledku. Riziko prerušenia dodávok plynu sa tak zvyšuje. Podľa ukrajinského ministra energetiky Jurija Prodana sa rokovania zasekli na ruskom návrhu cenového mechanizmu, ktorý spája prípadné nižšie ceny plynu s exportným clom. Ruský minister energetiky Alexander Novak však vyhlásil, že plán, ktorý navrhuje, je veľmi konštruktívny a verí, že môže a mal by byť prijatý.
Plán popisuje spôsob ako by mala Ukrajina do 10. júna zaplatiť za dodávky plynu z novembra a z decembra minulého roku a taktiež hovorí o splatení istej časti dlhu za mesiace apríl a máj. Rokovania v Bruseli medzi Ukrajinou a Ruskom sprostredkovala Európska komisia. Rozhovory by mali pokračovať buď v utorok od deviatej hodiny večer, alebo v stredu od deviatej hodiny ráno.